L’impacte de la COVID-19 a la Residència Tres Pins – Grup Sant Pere Claver\nL’impacte de la COVID-19 a la Residència Tres Pins\nSant Pere Claver 16 de novembre de 2021 La Càpsula · Articles divulgatius d'actualitat\nAutora: Maria Sabaté i Sánchez\nTreballadora Social de la Residència Tres Pins. Sant Pere Claver- Fundació Serveis Socials.\nAmb la present càpsula es vol donar a conèixer com i quin ha sigut l’impacte de la covid-19 a les persones que formen part de la Residència Tres Pins. Una situació que ha sigut molt canviant i que a dia d’avui segueix present.\nAra ja fa un temps que ens veiem immersos a una nova realitat, en una pandèmia mundial. L’Associació empresarial d’Economia Social, DINCAT, ho destaca en el seu Llibre Blanc sobre l’impacte de la COVID-19 en els serveis i suports per a persones amb discapacitat intel·lectual i del desenvolupament. En aquesta publicació, de l’any 2021, les Nacions Unides subratllen que aquesta pandèmia “està aprofundint les desigualtats preexistents, revelant l’abast de l’exclusió i posant de manifest que és imprescindible treballar en la inclusió de les persones amb discapacitat”.(p. 3) Aquesta pandèmia ha comportat que s’agreugin situacions que ja existien anteriorment i que afectaven a gran part de la població i, amb més mesura, a les persones amb discapacitat intel·lectual. Per exemple: les baixes probabilitats d’accedir a l’atenció sanitària, l’educació i l’ocupació i de participar en la comunitat.\nResidència Tres Pins: adaptabilitat i superació\nSi ens centrem en parlar en com aquesta pandèmia ha afectat a les persones amb discapacitat intel·lectual que viuen en residències i, més concretament, a la Residència Tres Pins, m’arriscaria a dir que els seus projectes de vida s’han vist aturats i s’han vulnerat molts dels seus drets fonamentals.\nA la Residència Tres Pins hi conviuen un total de 27 persones amb discapacitat intel·lectual lleu- moderada i amb trastorns de conducta. Som moltes les professionals que treballem per acompanyar a aquestes persones. Tanmateix no podem parlar d’acompanyament sense destacar la tasca duta a terme per les persones voluntàries, qui, aportant part del seu temps, fan més fàcil el dia a dia de les residents. Totes nosaltres posem de la nostra part per a que la residencia sigui un espai segur, confortable, íntim… El nostre objectiu principal és que les persones que hi resideixen sentin la Residència Tres Pins com casa seva, que tinguin el major benestar físic i emocional i, en definitiva, que gaudeixin de la major qualitat de vida possible.\nL’Abans i el desprès de la pandèmia a la Residència\nAbans de la pandèmia, vetllar perquè les persones que atenem poguessin dur una vida el més independent possible era una qüestió primordial. Treballàvem conjuntament amb elles perquè tinguessin augmentessin la seva autonomia i poguessin viure les seves vides amb independència. A més, com a professionals, tenim molta responsabilitat i prenem decisions constantment que afecten les persones que acompanyem i determinen els seus presents i futurs.\nÉs per aquest motiu que les nostres accions no poden resultar mai arbitraries; hi ha d’haver marcs legals, teòrics i pràctics que guiïn, expliquin i justifiquin el perquè de les nostres intervencions professionals. Per exemple, les intervencions al centre venen marcades perquè hi són presents documents com la convenció de Nova York i l’ús d’eines com l’escala de qualitat de vida. També perquè les professionals participem en espais de reflexió ètica i de supervisió professional on ens qüestionem cap a on haurien de dirigir-se les nostres intervencions.\nAmb la pandèmia, però, aquesta prioritat es va veure sacsejada des de bon principi. Els esforços per part dels governs han estat centrats en la prevenció contra el virus. En conseqüència, ens vam centrar en la salut física de les persones a les quals acompanyem, essent aquesta prioritària en detriment d’altres aspectes que també resulten importants per a garantir una bona qualitat de vida. Tal com descriuen des de DINCAT: “Ha suposat un conflicte entre la preservació de la salut física davant la pandèmia i la salut entesa com el benestar de la persona de manera més holística”.\n“Arribats a aquest punt, no resulta estrany subratllar que la qualitat de vida tant de les persones residents com de les treballadores ha estat malmesa per la situació viscuda”\nCom a professional, destaco sentiments tals com frustració i desgast emocional així com la dificultat de treballar amb protocols i directrius que arriben des del Departament de Salut. El marge d’actuació sempre ha sigut molt fi, ja que havíem de seguir les directrius emeses i, alhora, les havíem de transmetre a residents i famílies, les quals es trobaven moltes vegades desorientades amb tants canvis seguits.\nNo hem d’oblidar que els protocols han anat variant i, en molts casos, l’objectiu principal ha estat sempre relacionat amb la prevenció, sense tenir en compte altres aspectes com la salut mental. Aquesta situació ha exigit a les professionals treballar amb una capacitat d’adaptació molt ràpida alhora que treballar amb la incertesa de forma constant.\nM’agradaria destacar també el paper de les persones voluntàries, qui tot haver-se vist immerses davant d’aquesta situació, han seguit fent-nos costat. Han sigut essencials i s’han adaptat amb rapidesa per seguir oferint els acompanyaments que fins ara feien. S’han mostrat presents, volent reprendre quan abans els tallers i/o activitats que dinamitzaven juntament amb l’equip d’atenció directa.\nPodem exemplificar l’impacte en les persones residents destacant que ha sigut notable la disminució i, fins i tot, extinció, de la seva participació social i comunitària, a més de l’aïllament continuat. Aquests fets han comportat la pèrdua de certes relacions interpersonals de forma temporal i/o definitiva, ja que han estat mesos sense veure als seus familiars i gent estimada. Per un altre costat, ha comportat l’extinció de tota participació comunitària com ara l’assistència a activitats i tallers a què estaven inscrits o el voluntariat que algunes persones estaven duent a terme tant dins com fora de la mateixa fundació. No ha sigut fins ara, en els mesos de tardor del 2021, que ens hem pogut plantejar recuperar-les de nou.\n“En definitiva, podríem dir que la COVID-19, ha tingut un impacte emocional i psicològic més que evident per totes les qui formem part de la Residència Tres Pins”\nQuè passarà quan la voluntat no sigui una opció viable o possible?\nSeria un error quedar-nos amb la dificultat existent i no anar més enllà. És important que ens preguntem què fem a partir d’ara. La Covid-19 seguirà entre nosaltres i els projectes de vida de cadascuna de les persones que viuen a la residència, no poden seguir aturats. Hem de reprendre el que hem deixat en pausa i donar-li continuïtat. Des de la residència recuperem de nou el repte de seguir treballant per ser facilitadors per la consecució d’objectius que permetin desenvolupar els projectes de vida de cadascuna de les persones residents.\nL’impacte de la Covid-19 en els serveis i suports a les persones amb discapacitat intel·lectual i del desenvolupament. Dincat, 2021\nCàpsula sobre l’impacte emocional per la covid-19.\nLa Càpsula. Articles divulgatius d’actualitat.\nVídeo campaña #SiJoHoFaigTuTambé. Residència Tres Pins\nResidència Tres Pins.\nNota mitjana 4.1 / 5. Nombre de vots: 12\nPosted in La Càpsula · Articles divulgatius d'actualitat, Protecció i Drets, Salut Mental\nTagged Covid, la càpsula, residència Tres Pins, sant pere claver\nPrevious Previous post: Entrevistem al President del Patronat\nNext Next post: En el Dia del Voluntariat fem un reconeixement als nostres voluntaris/es per la seva aportació transformadora i comunitària a la societat


Saquegen la Facultat d'Informació i Mitjans Audiovisuals de la UB després de desactivar les alarmes i trencar 40 portes La República\nSaquegen la Facultat d’Informació i Mitjans Audiovisuals de la UB després de desactivar les alarmes i trencar 40 portes\nACN Barcelona.-La Facultat d’Informació i Mitjans Audiovisuals de la Universitat de Barcelona (UB) ha denunciat un robatori amb força aquest cap de setmana. Segons han explicat fonts del centre, algú […]\nACN Barcelona.-La Facultat d’Informació i Mitjans Audiovisuals de la Universitat de Barcelona (UB) ha denunciat un robatori amb força aquest cap de setmana. Segons han explicat fonts del centre, algú va manipular el quadre de mitja tensió del carrer on està la facultat per desactivar les alarmes. Posteriorment van trencar fins a 40 portes i es van endur 27 ordinadors d’una aula i van saquejar el plató d’audiovisuals. La UB calcula que el robatori es va produir dissabte i diumenge. La universitat ho ha denunciat als Mossos d’Esquadra, que han obert una investigació. En un primer moment la Facultat ha informat que romandria tancada tota la setmana però confia en poder reobrir abans. Hores d’ara està avaluant els danys.


Diuen que vaig anar al Cruïlla i vaig acabar perjudicada… fins a cert punt – Dia 1 | MMAR's RAMM\nHomeDiuen que vaig anar al Cruïlla i vaig acabar perjudicada… fins a cert punt – Dia 1\nDiuen que vaig anar al Cruïlla i vaig acabar perjudicada… fins a cert punt – Dia 1\n24/07/2015 24/05/2016 mmarsuarez Concert ReviewsCapital Cities, català, CocoRosie, Cruïlla, festivals, Jamie Cullum, jazz, Of Monsters And Men, The Cat Empire\nEn un estiu que m’estic prenent de vacances llaaaaaaargues i ben merescudes, “festival” o “concert” (i platja, però molta platja) són un denominador comú. I és que la vida són dos dies, un ja ha passat i s’ha de fer el que a un li ve de gust. Així doncs, després del Primavera i del Sónar, tocava anar al Cruïlla. Tres festivals so far, tres experiències ben diferents.\nSi bé el Primavera és un festival macro amb multitud de gent hipster i/o “moderna” (o no), amb un gran volum de guiris i una oferta ben variada musicalment parlant (sense arribar a res megacomercial), el Sónar és molt més acotat pel que fa al gènere i el públic assistent també hi va a conjunt. Ara bé, el Cruïlla, el tema d’aquesta entrada (i la que ve), és una altra història. Per començar, és un festival molt més barat, comparat amb els altres dos (38€ els 3 dies vs. els 115€ dels 4 dies del Primavera vs. els 74€ del Sónar un sol dia que em va costar – desconec el preu de sortida). L’oferta musical del Cruïlla és també més hippielondia (reggae, jazz, ska, folk, música experimental, patxanga i una mica d’electrònica per error) i considerablement menor que la del Primavera, donde hay para estresarse y solapamientos que fan pupa. Però al Cruïlla sempre hi ha aquell cap de cartell que et fa dir “Hi vaig!”. Al cap i a la fi, preu per preu, sabates grosses. El públic és també ben variat, però hi predominen els assistents locals, acompanyats tot sovint dels més petits de la família, i el concepte aglomeració, a diferència dels altres dos festis, només es dóna puntualment el segon dia.\nSituats en aquest context, val a dir que anar de festival sola o anar acompanyada no té res a veure. It’s a fact. Al Primavera, els dos primers dies i part del tercer (dia 1, dies 2 i 3) vaig fer la meva, a saco, per poder absorbir as much as possible del cartell que m’havia fet a mida, mentre que el quart dia, pues eso que te adaptas als acompanyants i fas de més i de menys. Al Sónar hi vaig tornar a anar sola (y fui a lo que iba) mentre que al Cruïlla vaig estar acompanyada la major part del temps. D’aquí que, el que ve a continuació – i ja em perdonareu -, més que una crítica musical pròpiament dita, serà una crònica de dos dies de tranquis, de bailonguis, de molt poc dormir i de molt riure, amb música d’a prop però també de fons. Això sí, de fons només un cop ja vaig tenir la suficient dosi d'”a prop” que em permetia dir “ja tens l’entrada amortitzada per avui” (que sóc catalana i això també es mira, tu!).\nVa començar el meu Cruïlla particular amb una mica de CocoRosie, un grup que desconeixia i del qual no crec que me n’arribi a comprar mai cap disc, tot i que la seva proposta és, si més no, original. Presenten un univers oníric proper al circ (només cal veure’n les pintes, amb nombroses capes superposades), acompanyant-se d’instruments tradicionals (teclat, flauta i arpa), així com un beatboxing i un impressionant desplegament de percussió vocal.\nLes germanes Casady, aka CocoRosie\nPerò el que va fer que pogués afirmar sense cap mena de dubte que tenia l’entrada del Cruïlla amortitzada ja no només per divendres sinó per dissabte i diumenge va ser el gran Jamie Cullum. Tot i que alguna crítica que he llegit l’acusa que es tirés massa cap al seu cantó pop, que el públic va rebre amb els braços oberts a través dels seus medleys de Rihanna i Jackson 5, I’m #sorrynotsorry, però hands down per a aquest pianista i cantant anglès. Por él, hasta me convertiría al jazz, que ja és dir. Si no l’heu vist mai, ja esteu trigant. Te va de una punta al otro del escenario, tan bon punt et salta a sobre del piano com et fa percussió amb la tapa o els bombos y te organiza un coro improvisado con el público dirigit amb les baquetes. Públic i ell acaben morts d’èxtasi.\nDirector Jamie Cullum\nTal va ser l’energia de la seva actuació que em va deixar tocada (en el bon sentit de la paraula). Fins a tal punt, que ben poc cas els vaig fer a Of Monsters and Men (pobrets, no en tenien cap culpa). Vaig necessitar ben bé 45 minuts per recuperar-me de tal infusió d’energia. D’altra banda, els Of Monsters… tenien el baixista de baixa (¡juas!), per la qual cosa van reduir el seu espectacle a 45 minuts justets. 45 minutets que vam passar estirats de tranquis a la gespa de davant de l’escenari, calculant el percentatge de diferència de preu entre les begudes grans i petites. Que som catalans… i molt friquis!\nEnfilaríem el final de la nit ballant sense parar al so dels australians The Cat Empire, que presenten una barreja de ska, jazz, funk i rock amb un punt disco que els fa molt ballables. I ara el comentari xorra però amb el que tots vam estar d’acord, ballar tant i tan motivats venia també promogut pel fet que el seu frontman, en Felix Riebl, està com un quès. Ale, ya lo he dicho.\nTancaríem la primera jornada ballant des de la distància, a todo lo ancho, al so de Capital Cities, que vocalment no és que fossin res de l’altre món, però que amb el seu ‘Safe and Sound’ s’han guanyat més d’un i de dos fans.\nA lo tonto a lo tonto, la menda arribava morta a casa amb els primers rajos de sol, con una Coca-Cola Zero como único estimulante en el body, as always, que ja deuria córrer més avall dels peus. Com diu la meva amiga Sandra, arribar de festa de dia, a l’estiu, no mola: et fa sentir encara més pendó. And not just that, si a això li sumem el fet que tant hi fa que vagi a dormir a les 12, o que hi vagi a les 5, ja que em desperto com a molt tard a les 9 del matí i després que duerma Rita… Doncs això, dormir tres hores tindria les seves conseqüències l’endemà, però això ja ho explicaré en el proper post.\nSegona part – Cruïlla dia 2.\nDiuen que vaig anar al Cruïlla i vaig acabar perjudicada… fins a cert punt – Dia 2 →\nOne thought on “Diuen que vaig anar al Cruïlla i vaig acabar perjudicada… fins a cert punt – Dia 1”\nDiuen que vaig anar al Cruïlla i vaig acabar perjudicada… fins a cert punt – Dia 2 | MMAR's RAMM says:\n[…] d’una primera jornada on Jamie Cullum em va deixar mortttta, i havent només dormit tres hores, em disposava a gaudir novament en el segon dia d’aquest […]


Enviat per Ivan el Dv, 2011-05-06 22:22\nEnviat per Ivan el Dll, 2011-05-02 21:03\nEnviat per Ivan el Ds, 2011-04-30 00:10\nBenvinguts al poti‐poti més tardà, gros i obsolet de la seua curta història. M’agradaria poder prometre que el proper vindrà més aviat i serà més lleuger, però desafortunadament no puc. Espere almenys que encara pugueu trobar alguna cosa nova per ací!\nEnviat per Ivan el Ds, 2011-04-16 01:43\nTransició de clau OpenPGP\nEnviat per Ivan el Dg, 2011-04-03 23:22\nM’he creat una nova clau OpenPGP per a reemplaçar l’anterior, que per ser antiga podria començar a flaquejar. Vos adjunte ací la nova clau i la declaració de transició signada amb ambdues claus.\nChristiania perd el pols front a l’estat\nEnviat per Ivan el Dc, 2011-03-09 01:55\nVeig a R! que Christiania torna a ser propietat de l’estat danès. Una altra mostra de la caducitat del somni segregacionista d’obtenir l’autonomia mitjançant un territori propi i també de que, com deia Hakim Bey a ZTA, enfrontar‐se directament amb el poder no té cap sentit —o com diria el Líder «quien le echa un pulso al estado, pierde». Millor moure’s de pressa i colpejar l’enemic allà on no hi és.\nXicotet homenatge a Duane Jones\nEnviat per Ivan el Dc, 2011-03-09 00:56\nEl protagonista del còmic The Walking Dead té un veí refugiat, Morgan Jones, el fill del qual s’anomena Duane, igual que l’actor protagonista de Night of the Living Dead, Duane Jones, possiblement el primer actor negre protagonista principal d’una peŀlícula de terror. Nyas, homenatge!\nEnviat per Ivan el Dv, 2011-03-04 01:22\nEnviat per Ivan el Ds, 2011-02-26 00:12\nEnviat per Ivan el Dc, 2011-02-23 01:44\nCap al Dia Garum Europa 2011!\nEnviat per Ivan el Dm, 2011-02-15 13:38\nHui embarque cap a Bilbao per a assistir al primer Dia Garum Europa on es presentarà la Garum Fundatio, el projecte més important en què han estat treballant els indians durant l’últim any. Al blog de la Fundatio trobareu la presentació dels ponents (Cerf, Rushkoff, Rucker, Widenius, Cohen i Tobías), que promet que la jornada serà però que molt interessant. Goiri comenta també la història i objectius de la Fundatio (1, 2 i 3).\nCthulhu a la parada del bus\nEnviat per Ivan el Dij, 2011-01-27 01:25\nL’altre dia anant de matí a l’oficina vaig exclamar sorprès «Fhtagn!» en contemplar res menys que el mític Cthulhu a un cartell d’una parada d’autobús. Després de flipar una estona, vaig veure que es tractava —com no— de La sombra prohibida, la segona part de La herencia Valdemar, el film de J.L. Alemán estrenat en 2010 i inspirat en els relats d’H.P. Lovecraft (amb qui tinc un curiós lligam). La primera peŀli em semblà no molt excitant i poc misteriosa, però ben feta i m’agradà la interpretació. I sobretot m’interessà perquè… ¡a vore qui s’atreveix a fer una peŀli lovecraftiana a Espanya, i damunt sense subvencions! En qualsevol cas només puc dir que jo vull eixe puto cartell. Deu de ser el cartell més cool que he vist en molt de temps… ¡si cool es pot aplicar a un dels Antics!\nEnviat per Ivan el Dg, 2011-01-23 13:18\nEnviat per Ivan el Dg, 2011-01-23 13:15\nEnviat per Ivan el Dij, 2011-01-13 02:51\nAmb tot l’assumpte de les festes nadalenques, a un se li acumula la feina i els enllaços. Amb el Nadal també tinguérem el clàssic i esperat editorial indià amb el repàs de l’any i una vista als futurs que venen. Atenció que aquest poti‐poti vé molt carregadet.\nEnviat per Ivan el Dg, 2010-12-19 02:54\nEnviat per Ivan el Dv, 2010-11-19 18:20\nRecordeu la nova llei federal que posa tota la força dels EUA sobre Internet al servei dels tsars del copyright per a atacar els punts flacs de la Xarxa a nivell mundial? Bé, ja té nom (COICA) i, per descomptat, ha rebut el vist‐i‐plau governamental unànime.


De la Serna adverteix Puigdemont que es dirigeix cap a un "camí sense sortida"\nDe la Serna critica la "fugida cap a endavant" de Puigdemont i adverteix que es dirigeix cap a un "camí sense sortida" | Europapress\nQualifica de "fugida cap a endavant" les declaracions del president de la Generalitat afirmant que està disposat d'anar a la presó pel referèndum\nper E.P. 01 d’agost de 2017 16:02\nEl ministre de Foment, Íñigo de la Serna, ha qualificat de "fugida cap a endavant" les declaracions del president de la Generalitat, Carles Puigdemont, afirmant que està disposat d'anar a la presó per convocar el referèndum. "Torna a ser un gest que demostra que estem davant una fugida cap a endavant que no té sortida", ha valorat el ministre a preguntes de la premsa aquest dimarts a Santander.\nPer a de la Serna resulta "absolutament lamentable" que un polític, una persona que "representa al conjunt dels catalans", digui "alt i clar que tant li és el compliment de la llei", fet que pel càntabre resulta "inassumible". El ministre ha reiterat que, enfront d'aquest comportament, el Govern de l'Estat complirà i farà complir la llei.\n"És la nostra principal obligació i no ens tremolarà la mà", ha assegurat el titular de Foment, qui ha insistit que l'Executiu de Mariano Rajoy establirà "tots els instruments legals" al seu abast perquè "aquest referèndum il·legal no se celebri mai".\nA més, ha postil·lat que les paraules "irresponsables" del President "denoten" la "deriva extremista que ha pres el seu Govern" en les darreres setmanes, on s'ha vist que "no hi ha cabuda per a la moderació i les persones que vulguin parlar", ha opinat.\nDe la Serna simplement troba "plantejaments radicals i extremistes que dirigeixen la societat catalana a un camí sense cap mena de sortida". El ministre s'ha pronunciat així responent els periodistes després de participar en la trobada 'Una estratègia de desenvolupament econòmic i social per a Cantàbria' que té lloc a Santander dins dels Cursos d'Estiu de la Universitat Internacional Menéndez Pelayo (UIMP).


Quart Creixent: dinar d'inauguració del blog | Un desig, una mica de desordre i una bici\nJa fa dos mesos que vam començar amb aquest nou projecte del blog de manualitats i alimentació. I la setmana de la primera publicació vam quedar per fer un dinar d'inauguració, amb un menú de varietats saludables i una taula parada amb encant, si més no aquesta era la idea. Però hem hagut d'anar posposant el dia del gran àpat de celebració fins fa poc. Tot i això, ha valgut la pena esperar.\nAquest és el menú del que hem gaudit, acompanyat d'un bon vi de la terra:\nAmanida multicolor amb salmó\nRevoltim de xiitake\nPasta al pesto d'espàrrecs i festucs\nTorradetes amb filet de porc i ceba caramelitzada\nLa Gemma va publicar una entrada amb la recepta dels entrants, si la voleu tornar a veure, aquí. I pròximament podreu delectar-vos amb una nova entrada que inclourà segons i postres.\nApart del menú, un aspecte que també volíem cuidar era la presentació de la taula. Perquè quedés ben arregladeta hem recollit flors, hem decorat uns pots de vidre, hem utilitzat una cantina de llet com a gerro, hi hem posat també uns llibres antics i també hem fet les nostres inicials amb feltre per utilitzar com a tovalloneres.\nFlors, llibres antics, pots de vidre decorats, cantina\nInicials de feltre\nEstaria bé afegir-hi ara una foto nostra del dinar, però no podrà ser. Tan fer fotos al menjar i a la presentació de la taula, que no hem pensat a fer-nos-en una nosaltres. Haurem de repetir aviat per poder-la fer...\nAcabarem amb un brindis tot desitjant llarga vida a "Un desig, una mica de desordre i una bici", cosa que indicaria que us agrada el que fem i ensenyem aquí.\nEtiquetes de comentaris: decoració, entrants, postres, segons\nNeus 27 de maig de 2015 a les 19:30\nNoies, trobo que us ho munteu molt bé. Bona companyia, bons projectes, un menjar que té molt bona pinta i tot envoltat de una delicadesa i un art fantàstic!!! Enhorabona.\nMontse Perxi 27 de maig de 2015 a les 21:11\nRosa Coronas 27 de maig de 2015 a les 22:13\nApart de la bona pinta...bonissim!!


II congrés del PI | Noticias de Mallorca\nlunes 15 de mayo de 2017, 01:00h\nDesprés d’unes setmanes de feina constant, reunions i preparacions, aquest passat dissabte és va dur a terme el II congrés Balear i de Mallorca del PI, Proposta per les Illes.\nEls sentiments es barrejaven divendres vespre i dissabte a primera hora quan acabàvem d’enllestir aquest congrés. Amb un impressionant grup humà al que vull donar les gràcies pel seu gran esforç, i que no anomeno per por de deixar-me qualque nom ja que tots i totes varen tenir un paper clau en l’èxit del congrés, vàrem posar els fonaments pels pròxims anys, per que ara toca créixer, com diu l’eslògan del congrés “Creixem amb tu”. Ara fa quatre anys va nàixer el Pi, en el seu congrés constituent ara és l’hora de créixer.\nLa responsabilitat de que tot estigui preparat, de que la feinada feta doni els resultats esperats, és el sentiments que m’omplía dissabte matí. Ja havia arribat l’hora, i totes les peces de l’escac estaven en el seu lloc, la gent anava arribant i es produïen converses i salutacions entre companys i companyes que hem recorregut un camí junts, i que en aquest moment tornam a coincidir per estalonar una via que ens il·lusiona i ens motiva.\nUn dels actes més emotius, i que tal volta resumeix aquets sentiment de fer camí cap unes illes amb més autoestima i identitat, va ser l’homenatge a Josep Melià Pericàs que afirmava a La nació dels mallorquins:\n«Ara, a nosaltres, se’ns obre la possibilitat de crear una Mallorca plena, segura, genuïna, lliure d’afectacions, de servilismes, de llaços colonials, assentada en l’exercici de la llibertat, capaç de construir condicions de vida més justes. Ningú, si tots som bons fills de la terra, podrà presumir de tenir en la seva mà la vara de l’ortodòxia, les mesures de la veritat. En el país hi hem de cabre tots. No l’hem de fer partidista ni sectari. L’hem de voler obert, plural, ric, contents que el mateix procés de disputa entre forces i idees ajudarà a veure més exactament quines són les solucions més adequades, a fornir elements de judici i de participació. La resta, al capdavall, és una qüestió de temps...\nTambé la presència de representants del PNB i de Coalición Canaria representen part del camí que entre tots hem de construir. Partits que posen primer la defensa dels seus ciutadans, de la seva terra i poden esser claus en el devanir del seu petit i particular país. Enveja me donen els recursos que tendrán els canaris i bascos els pròxims anys per fer més escoles, millorar la sanitat , serveis socials o infraestructures.\nAquests han de ser els referents del Pi, Proposta per les Illes, aquests han de ser els nostres fonaments per créixer.\n178487 | Menorqui - 15/05/2017 @ 19:35:28 (GMT+1)\nBenvolgut Rafel, no siguis tant partidista, tambe has de incloure a tots els afiliats i simpatizants d'el PI de Menorca i d'Eivissa. Aquests tambe feim feina i existim; som pocs pero feim suroll, ara si no mos voleu, tornarem a casa. Salut


CUCADELLUM.ORG: Espanya participarà en el nou programa de vigilància aèria de l'OTAN\nEspanya participarà en el nou programa de vigilància aèria de l'OTAN\nEl projecte de producció i desenvolupament d'avions de vigilància es coneix com a AGS\nL'Aliança Atlàntica planeja posar-lo en marxa a partir del 2015\nDimarts, 10 de abril del 2012 - MAYKA NAVARRO / Madrid- Espanya participarà en el programa del nou sistema de vigilància de l'OTAN. El programa, conegut com a AGS (Alliance Ground Surveillance), produirà i desenvoluparà una nova generació d'avions de vigilància i espionatge (drones) a partir del 2015.\nDe moment, són 11 països els que participen en un fons comú econòmic per investigar i fabricar aquest nou tipus d'avió no tripulat. El ministre de Defensa, Pedro Morenés, ha defensat aquest dimarts al matí als micròfons de la cadena SER la participació espanyola en un projecte al qual es contribuirà inicialment amb recursos econòmics participant en el fons, però que té com a finalitat acabar adquirint algun d'aquests avions per a l'ús compartit o per als escenaris bèl·lics en què participa Espanya, com l'Afganistan, o fins i tot en l'operació Atalanta contra la pirateria a l'Índic.\nEspanya ja compta amb avions no tripulats a l'Afganistan, amb base a Herat, que tenen incorporades unes càmeres d'última generació i s'utilitzen per a tasques d'intel·ligència. Morenés s'ha referit a les retallades econòmiques que ha patit el seu departament, però no ha concretat com farà front el ministeri als compromisos adquirits amb els programes d'armament. En concret, sobre el nou caça Eurofighter, el ministre ha defensat arribar a nous acords entre els països participants "perquè tots tenim el mateix problema econòmic".\nElogis a l'Exèrcit\nSobre els efectes de les retallades als llocs de treball de drassanes i altres indústries, Moronés ha dit que el Govern "és conscient" que la tecnologia, la R+D i els llocs de treball qualificat són la base del futur d'Espanya, però ha advertit que la indústria militar espanyola ha d'entendre "que no es pot viure d'un client únic". I en aquest mateix capítol de retallades econòmiques ha assegurat que "sabia perfectament" on anava quan va acceptar la proposta de dirigir el Ministeri de Defensa, per tant, assegura que no l'ha sorprès gens.\nTambé se li ha preguntat per la missió a l'Afganistan, i ha assegurat que es mantindrà el calendari previst d'iniciar el replegament a finals d'aquest mateix any, que s'acabarà a finals del 2014. També ha descartat que la cimera de l'OTAN de Chicago faci variar les dates de la retirada. Sobre com s'ha d'anomenar la missió a Afganistan després que el Partit Popular insistís que es tractava d'una guerra, durant el seu pas per l'oposició, el ministre de Defensa ha dit que la missió "és de pau i d'ajuda un país amb dificultats". "Però cal utilitzar instruments militars, òbviament", ha asseverat. És a dir, que una vegada més, ha evitat utilitzar la paraula guerra, com ja li passava a la seva antecessora, Carme Chacón.\nI sobre quan té previst canviar l'actual cúpula militar, Morenés ha deixat clar que no té pressa, que serà aquest any, però mantenint els generals i almiralls que va nomenar Chacón al capdavant de Terra, Aire i Mar. I dóna un missatge molt clar a la societat que els assumptes militars han d'estar "al marge" dels esdeveniments polítics.\nPer acabar, Morenés ha felicitat les Forces Armades per mantenir-se durant anys com una de les institucions més ben valorades a les enquestes, i ha assegurat que els militars, malgrat que se'ls ha reduït un 25% el pressupost en els últims anys, tenen el valor i l'esforç de seguir treballant per la seguretat i la defensa nacional. "Et poden agradar o no, però els seus valors en aquests temps de crisi són un exemple", ha assegurat.\naltres articles sobre el gasto en armas de l'Estat espanyol en plena crisi econòmica:\nEscrit per blanca alsina Etiquetes: corrupció del govern, economia CAT / ESP: gasto militar


Sota la programació cultural del 33 (Televisió de Catalunya), englobada amb el nom de Tria 33, es troba la secció d’art, conduïda per a la periodista Laura Sangrà. Tot l’art exposat, editat o en procés de creació del país, s’explora i mostra en aquest programa.\nTria personal del Dia Internacional del Museu\nTreballo amb dos objectius, el primer: donar veu al col·lectiu artístic, a artistes però també a comissaris, galeristes, mecenes i crítics -tot sovint en femení-, fet que fins ara no havia passat mai a la televisió pública catalana. El segon, que el públic s’interessi cada vegada més per l’art.\nLaura Sangrà, coordinadora i presentadora\nEntrevista a l’artista francesa Orlan\nSempre intento reflectir les obres d’art sense artificis, respectant al màxim la intenció original dels creadors. A més intento apropar-les i fer-les més atractives per l’espectador. En tot aquest procés, a més, tinc la sort de descobrir i gaudir de l’art.\nFernando Solanes, realitzador\n“L’art és el que fa que la vida sigui més interessant que l’art.” Orlan, artista\n“Intento mirar el món, veure què passa, intentar buscar-hi algun sentit a tot allò, i intentar ensenyar patrons, idees i records.” Martin Parr, fotògraf\n“L’art és per a tothom i és important pensar que és un patrimoni per a tots.” Sílvia Dauder, galerista\n“Crec que l’artista contemporani ha de ser lliure. La llibertat ha de ser la guia.” Frederic Amat, pintor, escultor i escenògraf\nSi la definició d’art és l’“Habilitat, destresa, a fer certes coses”, a Goroka això ho té el nostre equip tècnic i humà. Gràcies a la feina i també la llibertat de tots aquells que creen, participen i col·laboren en els nostres projectes, pintem aquesta mirada que hem fet nostra i que cuidem com a un curador ho fa amb l’obra d’art.\nMonogràfic sobre residències artístiques\nDirecció TVC Esther Rodríguez\nRealització TVC Xavi Garcia\nProducció executiva TVC Laura Cuadrado\nDirecció executiva TVC Pilar Cugat\nProducció TVC Montse Rovira\nPresentadora i continguts Laura Sangrà\nRealitzadors Fernando Solanes / Biel Mauri\nRedeacció Txell Bonet\nCoordinació continguts Mar Llanas\nProducció Carola Guerrero / Mónica Ortiz\nEdició Víctor Subirana\nCàmeres adicionals Sonia Pons / Carla D'Arnaude\nSo directe Francesc Gonsalves\nVeu en off Crisol Tuà\nAuxiliars de programa Laura Piqué / Joan Giralt / Marina Balius / Sara Iborra


Plagis bíblics? - Sapiens.cat\n« Euskadi i el mirall irlandès\nClara Campoamor i el sufragi femení »\nDiu el llibre del Gènesis que Déu va enviar un càstig diví en forma de diluvi als homes, que s’havien allunyat en excés dels apostolats del Senyor. Abans d’exterminar tota la seva obra, Déu va encarregar a Noé construir un gran vaixell on embarcar-hi una parella de cadascuna de les espècies existents (de peixos, imaginem que no en van fer falta). Noé era l’elegit de Déu per repoblar la terra i recordar als homes que no calia irritar massa al totpoderós, sota amenaça d’un nou diluvi que acabi amb la vida al planeta.\nPerò aquesta història tant maca és una còpia, remake o plagi (sort que encara no havia nascut la senyora Sinde ni la SGAE) d’una llegenda sumèria, inclosa en l’obra literària sumèria coneguda com El Poema de Gilgamesh, que té prop de 4.500 anys d’antiguitat.\nAl Poema de Gilgamesh s’explica les històries del llegendari rei sumeri Ziusudra de Shuruppak. Entre les aventures del rei sumeri apareix una faula que explica com els déus sumeris van cansar-se dels homes i els seus defectes, i van enviar un diluvi per exterminar la vida sobre la terra. Però poc temps abans dels fets catastròfics, el déu Enki (una de les principals divinitats sumèries) va avisar al rei Ziusudra per a que aquest construís una gran embarcació i salvés les principals espècies d’animals i plantes, així com la seva família.\nPròleg del Poema de Gilgamesh, en escriptura cuneiforme\nRecentment s’ha desenvolupat una teoria interessant, que planteja la possibilitat que hi hagués una autèntica catàstrofe natural, acompanyada de terribles pluges i inundacions. Segons alguns estudis, l’actual Golf Pèrsic era terra ferma, habitada durant el Neolític. Però amb l’arribada del Holocè (estat climàtic actual de la terra, caracteritzat per altes temperatures i pujada del nivell de la mar) els pols van començar a desfer-se i el nivell del mar pujà tant com per a inundar tot l’espai que avui ocupa el golf Pèrsic. És ben curiós que moltes civilitzacions, ben allunyades, parlin d’inundacions o diluvis (sumeris, grecs, jueus, indis…). El mite del diluvi pot ser una història conservada de forma oral durant moltes generacions, adaptada a cadascuna de les diferents civilitzacions o cultures en la que es troba present.\nLa del diluvi universal no és l’única història bíblica que els jueus van prendre “prestada” a civilitzacions veïnes. El mite de Moisés i del seu abandó en un cistell al riu Nil, s’assembla molt a la llegenda del gran rei Sargó d’Accad, qui també hauria estat abandonat en un cistell a un riu fa uns 4.400 anys. I encara hi haurà una tercera versió de la història: la llegenda de Ròmul i Rem, descendent d’Enees, i mítics fundadors de Roma, van ser abandonats en un cistell (tot i que a aquests els van rescatar una lloba, qui prendria cura dels infants).\nBust del rei Sargó d'Accad, abandonat en un cistell a un riu. Inspiració bíblica?\nLa Bíblia (especialment l’antic testament) és una interessant recopilació literària de llegendes sumèries, babilòniques i egípcies. Cadascú ha de ser prou lliure i madur per decidir si creu al peu de la lletra els escrits sagrats, i això ja toca l’àmbit de la fe. Històricament, i deixant les creences religioses a banda, no podem menystenir el paper de la Bíblia, una obra literària de gran valor per conèixer mites i llegendes transmeses oralment durant generacions.\nEntrada publicada a Històries d'un món real\tel dissabte, 22/01/2011 a les 12:13.\nTweets that mention Plagis bíblics? – Sapiens.cat — Topsy.com\n22/01/2011 - 13:04\n[…] This post was mentioned on Twitter by aniol and Ferran Vital, Ferran Vital. Ferran Vital said: Plagis Bíblics http://tinyurl.com/669d5x9 […]\n24/01/2011 - 11:43\nEstà clar que la Biblia és un refregit fet amb poc gust i incoherències de les tradicions antigues.\n25/01/2011 - 17:36\nMoltes gràcies Ariadna!\nPer sort, a l’antiga Judea no hi havia cap llei Sinde. D’haver estat així, el govern israelià i el Vaticà hauríen de tancar la paradeta, oi?\nAra seriosament, la Bíblia és una obra humana, igual que el Corà o qualsevol altre text sagrat. La fe consisteix en creure que aquests llibres van ser inspirats per ordre divina, i aquí ja entrem en el terreny de les valoracions personals. Pots creure o no, i totes dues posicions són igual de vàlides (des del respecte i la tolerància vers els pensaments dels altres).\n26/01/2011 - 19:59\nCrec que els textos antics sagrats recullen el pensament de la humanitat, des del començament, ja que en el fons tots venen a dir el mateix, simplement cada poble, al llarg de la història, l’adapta i l’evoluciona segons la pròpia idiosincràsia, les idees són comunes, les van passant d’una civilització a l’altre. Es pot seguir la nissaga des dels cultes de la lluna i la terra(calendaris agrícoles) passant per Astarté, Isis o Gea fins arribar a les verges cristianes, no dic res de nou encara que per els catòlics sigui molt irreverent, tampoc vull portar la contraria amb lo dels plagis de totes maneres veig que l’entrada està formulada amb interrogant.\nTambé cada poble té una epopeia o relat fantàstic per explicar el seu naixement com a societat organitzada sota unes lleis, cabdills o reis etc.i totes tenen uns trets comuns.\nCrec que és una mica presumptuós per part meva explicar això a un historiador però no tinc gaires ocasions de parlar d’aquestes qüestions que m’agraden tant jo al contrari que l’Ariadna no crec que la Biblia sigui refregit\nencara no sóc religiosa ni la Biblia el meu llibre de capçalera.\n26/01/2011 - 22:30\nGràcies per la teva aportació Amaiur!\nJo crec que la Bíblia (antic i nou testament) estàn pensats per legitimar una determinada opció política i als poders fàctics de cada moment. De fet, si no vaig errat, el primer antic testament que hi ha és un llibre (en grec!!!) del segle XI. I penso que els quatre evangelis del nou testament foren escollits de la seixantena llarga que hi havia al concili de Nicea del segle IV d.C. Dit això, respecto que cadascú es pugui creure (o no) al peu de la lletra el que diu en un determinat llibre sagrat.\nLa idea al escriure l’entrada era posar de manifest com s’interrelacionaven les antigues cultures entre si, i les llegendes i les tradicions, amb origen a la nit dels temps. Per part teva no és gens presumptuós col·laborar en la difusió de la història i el seu aprenentatge (tindre un paper signat pel rei no em fa saber més història que ningú, de fet sóc moooolt ignorant i sempre m’agrada aprendre i escoltar les altres persones), ans al contrari, t’estic molt més que agraït per col·laborar i voler intercanviar les teves impressions amb mi!\n27/01/2011 - 23:48\nAquest es un de molts plagis que conté l’antic testament de la cultura Mesopotàmica! M’estranya que no hagis dit res sobre l’evident plagi entre el Codi de Hammurabbi i els manaments de Moisés!\n28/01/2011 - 00:18\nEls manaments de Moisés és (crec) una forma de legitimar velles costums del dret consetudinari hebreu, al igual que el codi de Hammurabbi, però el babilònic té la raresa de ser un text que legisla sobre comerç, esclavitud, impostos, matrimonis i divorcis… diguem-ne que el de Hammurabbi és molt més complert, no creus?\nD’altra banda, m’has fet recordar que se li va atribuir a Moisés, de forma equivocada, com a autor del Pentateuc! La gràcia està en que quan es va codificar la Torà, feia sis segles que Moisés ja estava criant malves…


04/08/06 Cal aprofitar que Economia ha reobert la negociació per a obtindre millores reals. Intersindical Valenciana afirma que l'acord del PAVACE es queda molt curt.\n03/08/06 Una trentena de delegats sindicals de la Intersindical Valenciana es concentren en la Conselleria d’Economia. Intersindical Valenciana exigeix que es respecte a les empleades i empleats públics.\n01/08/06 Concentració, dijous, 3 d'agost, 10 hores, davant la Conselleria d'Economia, Hisenda i Ocupació, pujada del Palau de València. Convoca: Intersindical Valenciana.\nCal aprofitar que Economia ha reobert la negociació per a obtindre millores reals\nIntersindical Valenciana afirma que l'acord del PAVACE es queda molt curt\nRecordeu que els diferents sindicats anàvem a donar el vist-i-plau al projecte de reforma del Decret 34/1999? Recordeu que ho fèiem sense massa entusiasme, ja que s'havien introduït millores, sens dubte, però molt limitades? Doncs bé, la Conselleria d'Economia, Hisenda i Ocupació va "acordar" ahir en el PAVACE que tornava a obrir la negociació en la Mesa General i en les diferents meses sectorials de l'Administració del Consell, sanitat, ensenyament i justícia. Així, doncs, cal tornar a plantejar reivindicacions que afecten tot el personal.\nIntersindical Valenciana, davant les notícies referides al que es va pactar ahir, 3 d'agost, en la reunió del PAVACE, vol assenylar els següents punts:\nPrimer.- La reunió d'ahir era absolutament incompetent per a negociar les condicions de treball de les empleades i empleats de la Generalitat, ja que els òrgans competents són les meses general i sectorials. La Conselleria d'Economia va afirmar a aquest Sindicat que "només anem a analitzar" les propostes. En canvi, els participants en la reunió -UGT i CCOO- i la premsa són unanims en parlar de negociació i acords.\nSegon.- El contingut del que es va tractar, pel que ha transcendit, no canvia una coma del que ja s'havia negociat amb la Conselleria de Justícia, Interior i Administracions Públiques, per la qual cosa la intervenció de la Conselleria d'Economia -amb la complicitat implícita d'UGT i CCOO- només ha aconseguit un retard que, com a mínim, serà de dos mesos: el Decret es podria haver aprovat en juliol pel Consell i ara haurem d'esperar a setembre o a octubre per a veure'l publicat.\nTercer.- El Decret proposat no compleix les expectatives d'Intersindical Valenciana, per la qual cosa aquest Sindicat va a proposar noves mesures a introduir en el text, tant per al sector de l'Administració del Consell -que és l'únic que s'ha negociat fins ara-, com en la resta de sectors (justícia, sanitat i ensenyament no universitari). Entre les mesures que reclama Intersindical Valenciana i que no consten en el decret destaquen:\n- Mesures de reducció horària per a acostar la jornada laboral a les 35 hores setmanals.\n- Augment progressiu del permís maternal per a acostar-se a les 26 setmanes -sis mesos-, període que és la mitjana europea per a aquest tipus de permisos.\n- Flexibilitat en l'aplicació de permisos i reduccions horàries per a permetre la seua acumulació per les vesprades.\n- Ampliació de les vacances per antiguitat.\nQuart.- La Generalitat té molts altres assumptes pendents de negociació amb els seus representants. Podem destacar: Pagues extres completes, clàusula de revisió salarial, implantació real dels Serveis de Prevenció de Riscos Laborals de tots els sectors, revisió del sistema retributiu, etc.\nPer tot això, Intersindical Valenciana continua reclamant la convocatòria de la Mesa General i de les meses sectorials correponents per a tractar d'aquests assumptes allà on realment cal fer-ho. Igualment, els serveis jurídics del Sindicat estan estudiant la presentació de recursos contra els possibles acords presos fora dels marcs legalment establerts.\nAtenció durant l'estiu a l'afiliació\nLes seus del STAPV-Intersindical Valenciana estaran tancades entre el dia 7 i el 25 d'agost, ambdós inclosos. Us atendrem de nou a partir del 28 d'agost. Per a assumptes urgents, cal trucar a les seus (als telèfons que teniu al final del correu) i deixar un missatge en el contestador: ens posarem en contacte amb vosaltres.\nUna trentena de delegats sindicals de la Intersindical Valenciana es concentren en la Conselleria d’Economia. [foto1] [foto2] [foto3] [foto4]\nIntersindical Valenciana exigeix que es respecte a les empleades i empleats públics\nMés de trenta delegats de la Intersindical Valenciana i de l’Àrea Pública de la CGT s’han concentrat, hui 3 d’agost, davant de la Conselleria d’Economia, Hisenda i Ocupació en protesta per la reunió del PAVACE que s’ha celebrat aquest matí. L’esmentada reunió ha usurpat les competències que en matèria de negociació li atorga la llei a les meses de negociació, en concret a la Mesa General de la Funció Pública Valenciana i les Meses Sectorials que depenen d’ella. En la pancarta es podia llegir: “pel respecte a la representació dels empleats públics i per la negociació col·lectiva”. Les persones concentrades han cridat a favor la llibertat sindical i del respecte a les regles del joc democràtiques quan han entrat a la reunió els sindicats UGT i CCOO.\nEn la reunió del PAVACE on estan presents els sindicats UGT i CCOO, la patronal CIERVAL i la Generalitat Valenciana s’ha acordat la constitució de la Mesa del Diàleg Social de la Funció Pública i l’aplicació del Pla Concilia als empleats públics. Tanmateix, els sindicats esmentats són una ampla minoria en el conjunt de la Funció Pública. Podem recordar que el Sindicat més votat en sanitat és CEMSATSE, en Educació és Intersindical Valenciana, en Justícia és CSI-CSIF i en l’administració del Consell és IGEVA. En el conjunt de tota la Generalitat el sindicat més votat és Intersindical Valenciana amb 2.000 vots de diferència amb el segon. A més a més, UGT i CCOO només representen el 49% de la Mesa General de la Funció Pública Valenciana.\nIntersindical Valenciana reclama la convocatòria immediata de la Mesa General per negociar les condicions laborals de les empleades i empleats públics i reclama, també, que cessen les maniobres que impedeixen el correcte funcionament de les meses de negociació legalment establertes. El gabinet jurídic del sindicat està estudiant la possibilitat de recórrer tots els acords que en la reunió d’avui s’hagen pres.\ndijous, 3 d'agost, 10 hores\npujada del Palau de València\nIntersindical Valenciana convida a totes les persones empleades públiques i a totes les organitzacions sindicals que s'hi vulguen sumar a una concentració el proper dijous, 3 d'agost, a les 10 hores, a la seu de la Conselleria d'Economia del carrer Palau de València (entre l'Arquebisbat i la Plaça de Nàpols i Sicília).\nLa Conselleria d'Economia ha convocat una reunió, eixe dia, per constituir la Mesa de Diàleg Social de la Funció Pública i per negociar les condicions laborals del personal que treballa en el conjunt de la Generalitat Valenciana (sector docent, sanitari, administració del consell i justícia). La reunió està convocada en el marc del PAVACE, on només estan presents la CIERVAL -patronal valenciana-, la pròpia Generalitat i els sindicats UGT i CCOO.\nPer a més inri, la reunió té lloc una setmana després de que la Conselleria d'Economia fera fracasar per segona vegada consecutiva la negociació en la Mesa Sectorial de la modificació del Decret 34/1999, de condicions de treball del personal al servei del Consell de la Generalitat. Economia va aconseguir el fracàs de la negociació en no emetre el certificat corresponent de dotació pressupostària suficient per a poder negociar. Era la segona vegada en una setmana que es negava a emetre'l. Cal recordar que l'impacte pressupostari és mínim, ja que el decret es referix a permisos i llicències, en cap cas a retribucions.\nPer què és important aquest decret?\nEl Decret 34/1999 afecta el personal del Consell, i serveix de base per a l'aplicació de permisos i llicències a la resta de sectors. Intersindical Valenciana entén que és convenient que la negociació d'aquests assumptes es realitze per les meses sectorials respectives, ja que és molt difícil fer quadrar en una sola norma les condicions de permisos, llicències, horaris, jornada, etc. dels diferents sectors (docent, sanitari, administració del consell i justícia).\nLa modificació que es proposa actualment afecta la conciliació de la vida laboral i familiar, la protecció de la dona maltractada i alguna millora menor del Pla Concilia. No esgota les nostres aspiracions, però és una millora respecte del que hi ha actualment. Amb aquesta rocambolesca història, Gerardo Camps, conseller d'Economia, està aconseguint:\nRetardar indefinidament l'aplicació de les noves normes. Les dones maltractades, les persones que adopten un xiquet o xiqueta, les persones amb una persona major al seu càrrec, etc., que no poden gaudir dels nous permisos li ho agrairan efussivament.\nDesautoritzar les competències de negociació del seu company (?) de Consell, el conseller de Justícia Miguel Peralta. No es tracta d'una disfunció entre conselleries: s'ha desfermat una veritable guerra de competències entre les dues conselleries. I com totes les guerres, produeix víctimes entre la població civil: les treballadores i treballadors públics.\nObstaculitzar la gestió de personal de les diferents conselleries i de la pròpia Funció Pública amb la introducció de la fiscalització prèvia de TOTS els actes de gestió de personal per la Intervenció de la Generalitat. Aquesta mesura absurda pot dur a la paràlisi la gestió de personal en el que resta de legislatura.\nSi així creu que guanya punts, no és entre els empleats públics, que estem FARTeS d'aguantar aquestes baralles absurdes entre persones que se suposa són majors d'edat i no xiquets capriciossos que volen el seu joguet i no compartir-lo amb el cosinet.


Dues noves intervencions de Pectus Excavatum amb Pectus Up a Sevilla | Ventura Medical Technologies\nDues noves intervencions de Pectus Excavatum amb Pectus Up a Sevilla\nEl Pectus Up, tècnica mínimament invasiva per corregir el Pectus Excavatum, s’aferma a la capital andalusa amb dos nous casos.\nEl Dr. Miquel Congregado Loscertales, referent mundial en la cirurgia toràcica, va intervenir el darrer mes de juny a un pacient de 15 anys, afectat de Pectus Excavatum. Per corregir aquesta malformació, li va col·locar l’implant extratoràcic Pectus Up, desenvolupat per Ventura Medical Technologies.\nEl Pectus Excavatum és la deformitat congènita més freqüent de la cavitat toràcica, caracteritzada per una depressió còncava de l’estèrnum, més coneguda com a tòrax en embut. Sens dubte, el segell distintiu del Pectus Excavatum és l’aparença enfonsada de l’estèrnum.\nLa tècnica del Pectus Up consisteix en la col·locació d’un implant sobre de l’estèrnum, a través d’una petita incisió al pit, que l’estira cap amunt fins aconseguir una posició anatòmicament més correcta. Posteriorment, l’implant es fixa a l’estèrnum i als cartílags costals per tal de mantenir aquesta posició després de la intervenció.\nCongregado és Cap de Servei de l’Hospital Quirónsalud Infanta Luisa de Sevilla, centre on va practicar la intervenció. També ostenta els càrrecs de professor a la Universitat de Sevilla i Responsable de Qualitat i Docència de la Unitat de Cirurgia Toràcica a l’Hospital Universitario Virgen Macarena.\nAquest últim va ser la seu d’una nova intervenció de Pectus Excavatum amb Pectus Up la setmana passada, a mans del Dr. Fernando Cózar Bernal.\nCózar és cirurgià especialista en l’Àrea de Cirurgia Toràcica a l’Hospital Universitario Virgen Macarena de Sevilla. Ha treballat també al Complejo Hospitalario de Jaén i a l’Hospital Puerta del Mar de Cadis. És membre de diverses associacions mèdiques, com l’Asociación Española de Cirujanos, la Asociación Iberoamericana de Cirugía Torácica, la European Society of Thoracic Surgeons y NEUMOSUR, entre d’altres.\nTant aquestes noves intervencions com la primera operació realitzada a Sevilla a finals de l’any passat, refermen la tècnica en una àmplia zona de la Comunitat Autònoma d’Andalusia.\nActualment, Ventura Medical Technologies està comercialitzant l’implant Pectus Up a Espanya, França i Portugal a Europa, i a Colòmbia, Mèxic, Xile i Perú a Llatinoamèrica. Recentment, ha aconseguit l’autorització per comercialitzar a Costa Rica.


Riberaonline: El Consell Comarcal demana a Treball 374.353 € per finançar les accions d’estímul econòmic que el projecte Baix Ebre Avant preveu fer el 2017\nEl Consell Comarcal demana a Treball 374.353 € per finançar les accions d’estímul econòmic que el projecte Baix Ebre Avant preveu fer el 2017\nEl ple del Consell Comarcal del Baix Ebre ha sol·licitat una subvenció de 374.353,69 euros al Departament de Treball, Afers Socials i Famílies de la Generalitat per finançar les accions proposades el 2017 en el projecte Treball a les 7 comarques. L'objectiu d'aquesta iniciativa, coneguda també amb el nom de projecte Baix Ebre Avant, és estimular l'activitat econòmica i generar ocupació a la comarca. Entre les accions que s'hi proposen hi ha un programa per fomentar el creixement empresarial, un altre per assessorar microempreses, un dispositiu d'inserció sociolaboral i diverses assistències tècniques per internacionalitzar empreses, per consolidar el cicloturisme com a destinació turística al Baix Ebre, i per comercialitzar els productes turístics. L'import d'aquest projecte s'eleva a 415.948 euros i la subvenció sol·licitada correspon al 90 per cent del cost.\nLa Corporació comarcal també ha ratificat la sol·licitud d'una subvenció de 88.000 euros al Servei d'Ocupació de Catalunya per executar el programa Fem Ocupació per a Joves. Aquesta iniciativa va adreçada a persones d'entre 18 i 29 anys en situació d'atur, graduades en ESO, Batxillerat o Cicle Formatiu de Grau Mitjà i inscrites a la Garantia Juvenil, i té com a objectiu promoure la inserció laboral, oferint experiència professional i una millora formativa.\nEl plenari ha sol·licitat una altra subvenció de 55.000 euros destinada a finançar la contractació en pràctiques de cinc joves, inscrits al programa de Garantia Juvenil, amb els següents perfils professionals: un documentalista o arxivista, dos informàtics, un conserge i un auxiliar administratiu.\nEn la mateixa sessió, el ple ha aprovat la ratificació de la signatura amb l'Institut Català de les Dones del Contracte Programa 2016-2019 que permetrà a l'ens comarcal continuar prestant el Servei d'Informació i Atenció a les Dones (SIAD).\nLa Corporació també ha donat el vistiplau a les bases reguladores de la convocatòria de selecció de persones per a la constitució d'una borsa de treball per a conductor de transport adaptat.


posem en marxa la GLOCALITZACIÓ: dies 16, 17 i 18 participació en el Simposi Internacional de Monedes Socials i Complementàries celebrat a Lyon\ndies 16, 17 i 18 participació en el Simposi Internacional de Monedes Socials i Complementàries celebrat a Lyon\nAssistim i participem en el Simposi Internacional de Monedes Socials i Complementàries celebrat a Lyon els passats dies 16, 17 i 18 de febrer. Unes 250 persones provinents de molts països dels cinc continents. Pioners en els seus projectes més o menys consolidats però, en general exitosos, tot i ser molts d'ells encara embrionaris, alguns contenen ja grans lliçons d'enriquiment regional.\nEn aquests moments en que l'economia sembla que sigui una gran llosa pesada de difícil tracte, apareix un moviment arreu del món que enfila l'economia amb uns altres paràmetres,\nno com una lluita anti-sistema, com algú podria pensar, sinó com posant la mirada en l'anàlisi de la realitat actual del concepte del diner per actualitzar-ne el fonament de base, anant més als seus orígens i defugint de la perversió de l'economia mundial actual.\nLes monedes socials proposen en conjunt, tal com van neixent en els diferents països, una alternativa que consisteix en posar en marxa economies complementàries o paral·leles locals o regionals basades en la necessitat de fomentar la cooperació i la solidaritat a partir de la no-especulació i defugint del que sembla ser que ha estat el gran error de l'actual sistema, els interessos.\nPersonalment també estic elaborant un projecte (ECOL3) i per a avançar en ell duia una colla d'interrogants per resoldre, però la veritat és que he tornat amb més preguntes encara però amb una certesa: som molts els que estem treballant per impulsar una idea que va molt lligada a aquest raonament del Bernard Lietaer:\n"hi ha productes que segurament mai podrem fabricar localment -avions, cotxes, ordinadors...- però hi ha productes que fins fa 40/50 anys sempre s'havien produït localment -menjar, roba, mobles, cases...- per tant hem de parlar de PRODUCTES GLOBALS - MERCAT GLOBAL - MONEDES GLOBALS i també PRODUCTES LOCALS - MERCATS LOCALS -MONEDES LOCALS".\nCada experiència exposada té el sabor del seu propi ecosistema on ha nascut, potser el futur passa no per la uniformització (com pretén l'economia actual) sinó per interconnectar tot aquest potencial que està naixent a fi de que els diferents mons locals s'enriqueixin. Quan els mons locals s'enriqueixin el món global podrà respirar... crec que estem posant en marxa la GLOCALITZACIÓ.\nSi alguna cosa sembla clara, avui en que la nostra estabilitat està tant amenaçada (i la de tothom), és la necessitat de donar passos reals vers la "sobirania alimentària i energètica", el fonament dels pobles en Transició i en això les monedes locals socials complementàries hi tenen molt a dir.


Vuit col·legis creen la Comissió Intercol·legial per a la Innovació | Col·legi Oficial d'Enginyeria Informàtica de Catalunya COEINF\nSubmitted by admin on 5 maig 2009 – 17:59No Comment\nDesprés de la signatura de l’acord de creació de la Comissió, aquesta es va adherir al Pacte Nacional per a la Recerca i la Innovació. D’aquesta manera, es permet una transferència entre els objectius de la Comissió amb la resta d’integrants del PNRI, i per tant establir un marc de col·laboració.\nL’acte es va celebrar a la seu del Departament d’Innovació, Universitats i Empresa, encapçalat pel Conseller del DIUE, Josep Huguet. Per part dels signants, van encapçalar la representació:\nSergi Cantó, President del Col·legi Oficial d’Ambientòlegs de Catalunya\nEulàlia Espinàs, Presidenta del Col·legi de Bibliotecaris-Documentalistes de Catalunya\nDaniel Condeminas, Degà del Col·legi Professional de l’Audiovisual de Catalunya\nJoan Baptista Casas, Degà del Col·legi d’Economistes de Catalunya\nJoan Vallvé, Degà del Col·legi Oficial d’Enginyers Industrials de Catalunya\nFerran Amago, Degà del Col·legi Oficial d’Enginyers Tècnics de Telecomunicació de Catalunya\nMiquel Ramírez, Degà del Col·legi Oficial d’Enginyers de Telecomunicació de Catalunya\nTambé foren presents a l’acte Jordi Cartanyà, Director del Consell Interdepartamental de Recerca i Innovació Tecnològica (CIRIT), Joan Romero, Gerent de l’Àrea de Planificació Secretaria Executiva d’ACC1Ó, i Ramon Ollé, Codirector de la redacció del document de bases del PNRI.\nDurant l’acte, el Conseller Huguet va dirigir unes paraules als assistents recalcant la importància de la transferència de coneixement i la interdisciplinarietat com a elements clau en la innovació, especialment en un context de crisi com l’actual.\nTambé va plantejar la necessitat que Catalunya defineixi una sèrie d’accions futures en les quals vol ser líder, tenint en compte les seves potencialitats. En aquest sentit, va comparar la situació amb Dinamarca, que ha establert un eix d’acció dirigit a una vintena d’aspectes en els quals vol ser-ne líder o bé un país altament competitiu.\nLa comissió intercol·legial neix amb els següents objectius:\nImpulsar la innovació entre els professionals de Catalunya representats pels seus col·legis professionals.\nGenerar el compromís dels professionals cap a la Innovació mitjançant la seva adhesió al Pacte Professional d’Innovació (PPI).\nPosicionar els col·legis professionals com a veritables ponts entre Universitat i Empresa.\nAnalitzar l’ús de les Tecnologies de la Informació i Comunicació (TIC) i les seves àrees d’aplicació directa a la resolució de les necessitats operatives i de processos de les empreses.\nImpulsar accions innovadores en quant a la col·laboració entre col·legis professionals mitjançant la constitució d’altres comissions, grups de treball o xarxes intercol·legials en tots els aspectes relacionats amb la innovació.\nEtiquetes: Col·legi, innovació


Com cremar calories i greix en menys temps? | EscolaVitae Cicles Formatius\nHome > Notícies Formació Esportiva > Noticies Educació > Com cremar calories i greix en menys temps?\nCom cremar calories i greix en menys temps?\nLa necessitat d’exercici, sobretot d’alta intensitat és imprescindible per perdre greix, ja que hi ha estímuls metabòlics que només es poden aconseguir per aquesta via.\nPer això i per molts altres factors, encara que cuidis la dieta, mai no veuràs els resultats òptims si no t’exercites correctament. A causa d’això, tenim unes recomendacions per les persones que entrenen amb una alta càrrega de treball.\nEn dietes hipocalòriques, el nostre cos no només no oxida greixos durant el dia, sinó que també els sintetitza. Quan estem en una dieta hipocalórica, o el que és el mateix, consumim menys calories de les quals gastem, el nostre cos es prepara per recuperar el pes perdut en un futur, és a dir, una dieta hipocalòrica durant un període de temps llarg no només no ens serà beneficiós, sinó que fins i tot ens pot resultar perjudicial.\nMoltes persones es prenen el cardio a baixa intensitat com el patró d’exercicis a realitzar. Entre aquests, es troben exercicis com: walking (caminar), jogging, running (córrer a ritme moderat o carrera contínua)… La implicació que suposa aquest tipus d’exercici cardiovascular al teu metabolisme és que precisament aquest s’acostuma molt ràpid, diem llavors que tenim un metabolisme adaptat a l’exercici. Després en aquest sentit, el cos cremarà calories corresponents a les pròpies derivades de la realització de l’exercici en qüestió.\nUn altre problema conseqüent de l’exercici a baixa intensitat és que necessitaràs un període de temps elevat per cremar una gran quantitat de calories, i això, a dia d’avui no és gens eficient, ja que sempre hem d’anar d’un costat a un altre a causa dels quefers diaris; i tampoc és molt apetecible passar massa temps a aquest ritme. El cardio a baixa intensitat només crema calories durant la durada del mateix període d’entreno.\nSi vols guanyar la batalla al greix, llavors la teva opció serà el cardio a alta intensitat. El fet en el qual es fonamenta l’exercici cardiovascular d’alta intensitat és augmentar la capacitat d’oxidació muscular, és a dir, la producció mitocondrial s’eleva en els teixits, augmentant per tant la grandària dels músculs.


Francesc | Fundació Josep Carreras contra la Leucèmia\nEl dia 1 de juliol del 2011 el Francesc, de 4 anys, va ingressar a la planta d'oncologia infantil de l'hospital de la Vall d'Hebron de Barcelona amb el diagnòstic probable de limfoma. Els metges, ja a urgències, n'havien tingut prou amb unes anàlisis i una ecografia abdominal per veure que els ronyons havien augmentat de volum i presentaven nòduls, com també el pàncrees i altres organs de la cavitat abdominal, i que les anàlisis donaven uns resultats molt alterats. Durant les tres setmanes anteriors no s'havia trobat bé, estava molt cansat, gairebé no menjava i plorava cada nit amb mal de panxa.\nFrancesc, el primer dia de quimioteràpia (7-7-2011)\nUn cop ingressat, en menys d'una setmana el Francesc havia realitzat moltes proves mèdiques (ressonància, biòpsia renal, PET-TAC, etc.) i els metges ja podien posar nom i cognoms a la seva malaltia: tenia un Limfoma de Burkitt (no Hodgkin) de grau tres (estès per la cavitat abdominal, els pulmons i la faringe), un càncer del sistema limfàtic molt agressiu però que respon molt bé a la quimioteràpia, segons ens van dir els metges aleshores. La incertesa inicial donava lloc al coratge per afrontar un tractament dur, curt però eficaç.\nSeguint el consell de la psicòloga de la planta, vam agafar un full en blanc i un bolígraf i li vam explicar que el seu cos seria l'escenari d'una gran batalla entre els "bitxos bons" i els "bitxos dolents". Una batalla que portaria a l'extremini dels dolents, però que també deixaria moltes baixes a l'exèrcit dels bons.\nVam passar un estiu diferent a l'hospital, amb uns protocols quimioteràpics molt forts però també molt eficaços a l'hora d'eliminar els "bitxos dolents". Va ser seguit també per una metgessa homeopata i un nutricionista que li va pautar una dieta sense gluten ni lactosa, amb molta fruita, llegums i cereals, de manera que el Francesc va començar a menjar de manera molt sana, mai no va vomitar amb la quimio i sempre es va recuperar molt bé immunològicament.\nEl Francesc —el gran de tres germans— ens tenia allà només per a ell, contant-li històries i jugant plegats, dibuixant molt... i l'amor també cura! Venien els mags, els pallassos, els contacontes, voluntaris amb la guitarra... quins moments més divertits vam passar allà, entre quatre parets, en uns moments en què la vida es juga de debò! Quina feina fantàstica que fan tots aquests professionals, arrencant somriures enmig del dolor! Paraules com càncer no tenen, per als nens, les connotacions negatives a què les associem els adults. Ells viuen radicalment el present, de manera que només ens calia gaudir amb el Francesc d'aquelles estones privilegiades sense presses!\nFrancesc, amb un mag de l'hospital (11-8-2011)\nEl dia 20 de setembre, amb l'habitació degudament decorada amb globus, garlandes, fotos, cartells i dibuixos, el Francesc va celebrar el seu 5è aniversari. Van venir els germanets, els avis i també les mestres de l'escola, que li van portar una gran cartolina amb tots els seus amics de classe pintats per desitjar-li felicitats. L'endemà acabaria per fi els tractaments que li havien fet passar tot l'estiu a l'hospital. Ara tocaria recuperar-se a casa per tornar després a l'escola i a la vida normal.\nFrancesc, el dia del seu 5è aniversari (20-9-2011)\nEl Francesc va tornar a casa, molt content. Però passats quaranta dies va començar a vomitar, a trobar-se malament, a dormir tot el dia... El vam portar a urgències però, com que no millorava, va tornar a ingressar a la planta d'oncologia infantil. Passats un parell de dies va començar a veure dues imatges diferents en cada ull, i amb aquest crit d'alerta els metges van iniciar de nou les proves mèdiques fins que es va confirmar el pitjor: es tractava d'una recaiguda precoç del limfoma, aquest cop en el líquid encefaloraquidi (el sistema nerviós central). El pronòstic no era el mateix, ens van dir els metges, i a més de la químio, els corticoides i un tractament amb anticossos monoclonals, ens van dir que s'hauria de fer un trasplantament de medul·la.\nEl matí següent els pares i els dos germanets del Francesc vam anar a l'hospital perquè ens traguessin sang per veure si algun de nosaltres tenia una medul·la compatible amb la seva. Quinze dies més tard els metges ens van donar la fantàstic notícia que la medul·la del Miquel, el germà petit que aleshores tenia 13 mesos, era compatible amb la del Francesc! Va ser una alegria tan gran aquell dia!\nFrancesc amb el seu germà Miquel, uns dies abans del trasplantament de medul·la (12-1-2012)\nEl 26 de gener del 2012 el Miquel va anar a quiròfan perquè li extraiessin 300 ml de la seva medul·la i el 27 la van infondre en el Francesc, que portava una setmana en una cambra aïllada rebent quimioteràpia i radioteràpia en dosis altíssimes. Ara que estava net de tota malaltia, li van introduir les cèl·lules mare del Miquel que, en una setmana, van trobar el seu lloc i començar a treballar. Als quinze dies vam tornar a casa amb molta medicació però amb una acceptació molt bona de la nova medul·la.\nFrancesc dibuixant a la cambra d'aïllament núm. 5 de l'hospital de la Vall d'Hebron\nLa seva escola, quan ell va estar ingressat a cambres, va organitzar una jornada de donació de sang amb una resposta excel·lent per part dels pares i personal docent, i va muntar també una recollida de pel·lícules entre els alumnes perquè ell estigués entretingut a cambres, on no podia portar els llibres que tant li agradaven. Els 27 dies que va estar aïllat van passar volant, en part, gràcies a les estones de cinema que vèiem plegats. De cada pel·lícula ell en feia un dibuix, i al final va fer un quadern molt gros amb les pel·lícules que li havien deixat els amics. Se sentia actiu, protatonista, estimat.\nFrancesc el dia del seu 6è aniversari (20-9-2012)\nTotes les proves, des d'aleshores, han sortit sempre bé i el Francesc només va haver d'ingressar un parell de vegades per episodis de febre que no van portar més complicacions. Ara, que ja ha passat un any, es troba cada cop més fort i content. A la primavera, si tot segueix bé, tornarà a l'escola. Haurà estat gairebé dos anys sense anar-hi, però ha après tant en aquest temps! Passa els dies dibuixant, imaginant històries, jugant amb els germans, aprenent a llegir i escriure (té una mestra cada dia a casa)...\nFrancesc amb els seus germans Anna i Miquel, a inicis del 2013\nHem vist molt patiment a l'hospital. I molta vida també. N'estem molt agraïts! Hem sentit el pas del temps, hem après a gaudir de les coses petites, hem après a valorar la vida!\nFrancesc en una foto recent (3-1-2013)\nPàgina web actualitzada 28/05/2019 10:18:42


CAL QUE SIGUEM MASOVERS DEL MÓN. ROS, JOANDOMÈNEC. 9788417879488 Llibres Colom\nEn els vint anys del nou segle, hem passat d'una certa indiferència respecte al canvi climàtic a declarar l'emergència mundial pel clima. Fins i tot un negacionista com Donald Trump ha intentat comprar Grenlàndia a Dinamarca, convençut que el desgel deixarà al descobert territoris lliures i recursos importants. Malgrat els pobres resultats de les cimeres sobre el clima, no es pot negar l'augment de la consciència ambiental gairebé a tot arreu, i l'enverdiment de les nostres ciutats ha passat a formar part de polítiques municipals. Encara estem molt lluny d'entendre que som una espècie més d'aquest món cada cop més assetjat per una població humana creixent i àvida de recursos de tota mena. Aquest llibre de Joandomènec Ros pretén fer-nos reflexionar, des de la divulgació científica, sobre alguns aspectes fonamentals, no tots prou coneguts, que afecten el medi ambient. El títol vol ser un toc d'alerta: som estadants d'aquest món, no pas els propietaris, i n'hem de tenir cura i fer d'administradors del propietari, sigui aquest qui sigui.


Culla, a l'Alt Maestrat, recorda el seu passat templer - À Punt\nCulla, a l'Alt Maestrat, recorda el seu passat templer\nEls carrers i les cases de Culla es converteixen en l'escenari medieval de diverses representacions de la tot poderosa orde del Temple.\nEls carrers i les cases de Culla es converteixen en l'escenari medieval de diverses representacions de la tot poderosa orde del Temple\n16 de setembre 2018 - 21:15\nEls veïns i visitant de Culla han recordat, durant tot el cap de setmana, un passat protagonitzat per la poderosa orde militar cristiana dels templers.\nAntigament, el senyoriu de Culla ocupava els actuals termes municipals de Culla, Benassal, Atzeneta del Maestrat, Vistabella del Maestrat, La Torre d'En Besora, Benafigos i Vilar de Canes. L'any 1303 aquest vast territori es va convertir en territori templer. L'Orde del Temple va ser una de les més poderoses ordes militars cristianes de l'edat mitjana.\nEl seu poder es va estendre durant dos segles però el Papa Clement V i el rei Felip IV de França els van acusar d'alta traïció. El rei francés tenia grans deutes econòmics amb els templers i els veia com una gran amenaça, per això, amb la connivència del papa els va declarar traïdors. Van ser perseguits per tot Europa. Els carrers empedrats i l'església de Culla han recordat diversos moments de l'esplendor i la caiguda de l'orde del Temple.\nEl poble s'ha convertit en l'escenari de diverses representacions. L'església ha sigut l'escenari del nomenament d'un cavaller amb tota la parafernàlia medieval que acompanyava aquest acte. Una altra representació històrica ha recordat el moment en què Jaume II va arribar a Culla per a detenir i emportar-se tots els membres de l'orde.


Ontinyent col·laborarà amb Climent en la subvenció d'instal·lacions d'autoconsum energètic en els polígons | Valencia Extra\nOntinyent col·laborarà amb Climent en la subvenció d'instal·lacions d'autoconsum energètic en els polígons\nL’Ajuntament d’Ontinyent se sumarà a l’aposta de la Conselleria d’Economia per dotar els polígons industrials d’instal·lacions d’autoconsum per reduir la factura elèctrica de la indústria. Així li ho ha avançat l’alcalde, Jorge Rodríguez, al conseller d’Economia Sostenible, Sectors Productius, Comerç i Treball, Rafael Climent, en la reunió mantinguda aquest matí a València. Durant l’encontre, entre altres assumptes, s’ha tractat la necessitat de continuar la tasca de fer més eficients els polígons industrials d’Ontinyent, on en els últims anys la conselleria, l’ajuntament i els particulars han invertit més de 5 milions d’euros en obres de modernització.\nEn aquest sentit, el conseller Rafael Climent ha exposat a l’alcalde d’Ontinyent que la conselleria mantindrà una aposta decidida a favor de la modernització dels espais industrials, amb dues línies d’ajudes: una, que és la que ve convocant-se aquests anys i que està destinada a millorar els entorns del polígon; i altra línia, que s’encetarà en 2020, vinculada a projectes d’energies renovables i autoconsum que permeten reduir els costos energètics de les empreses. Aquesta nova línia, que tindrà caràcter bianual i busca facilitar la implantació de centrals minieòliques o plantes fotovoltàiques en polígons industrials que faciliten l’autoconsum reduint la despesa energètica d’aquestes àrees industrials i fer-les més competitives.\nL’alcalde posava en relleu la importància “de continuar la línia encetada la passada legislatura, a la qual entre les diverses administracions i els propietaris es va invertir 5,3 milions d’euros als nostres polígons, per tal de mantenir i potenciar el nostre ADN Industrial. Si els pobles de platja inverteixen en els seus passeigs, els pobles més industrials hem d’apostar per atraure i retenir empreses, i per això és molt important comptar amb el suport de la Generalitat Valenciana, en aquest cas, de la conselleria d’Economia Sostenible”, explicava.\nLa Conselleria d’Economia Sostenible ha concedit en els últims temps 2 milions d’euros dins de les línies d’ajudes impulsades per l’Institut Valencià de Competitivitat Empresarial (IVACE). Els projectes de modernització dels polígons industrials presentats pel Govern d’Ontinyent a les distintes convocatòries d’ajudes han permés actuar a l’Altet, El Pla, Sant Vicent i l’àrea 37. Precisament aquest més començaran les tres últimes actuacions, per un import global d’adjudicació de 600.000 euros, dels quals 240.000 euros seran aportats per l’ajuntament i la resta, 360.000 euros, han estat concedits per la conselleria.


El CSIC elabora el primer fermento autòcton comercial per al formatge de Cabrales | Consumer\nEl CSIC elabora el primer fermento autòcton comercial per al formatge de Cabrales\nPermet un major control en el procés de fermentació, així com una producció més homogènia\nInvestigadors del Consell Superior de Recerques Científiques (CSIC) han elaborat el primer fermento autòcton per al formatge de Cabrales. Aquest nou producte “permetrà un major control en el procés de fermentació, així com una producció més homogènia”, explica l’organisme públic de recerca. El passat any, aquest grup científic va desenvolupar un altre fermento autòcton per al formatge asturià Afuega’l Pitu.\nLa maduració del Cabrales, un dels formatges tradicionals espanyols amb denominació d’origen protegida més conegut, té lloc durant diversos mesos en coves naturals, amb una humitat relativa del 90% i una temperatura d’entre 8 i 12° C. En aquest ambient suren multitud d’espores de floridures de tipus Penicillium que, quan es dipositen en el formatge, donen lloc a les seves característiques vetes verdiazuladas. “Que les floridures que s’assenteixen siguin els millors depèn de la comunitat bacteriana de la llet, per la qual cosa la importància de l’acidificació és enorme”, explica Baltasar Maig, investigador del CSIC en l’Institut de Productes Làctics d’Astúries.\nSovint, els queseros no utilitzen cap fermento comercial tret que hi hagi algun problema en la fermentació. “A partir d’ara, si es veuen obligats a això, els fabricants podran comptar amb un fermento específic per a Cabrales, els microorganismes del qual procedeixen del formatge de Cabrales tradicional, per la qual cosa estan adaptats a la llet del terreny. Est fermento assegurarà que s’assenteixen els millors bacteris i permetrà una producció més homogènia”, assegura Maig.\nEl nou fermento és fruit d’una recerca que s’ha perllongat durant deu anys, en els quals, els científics, amb l’assessorament del Consell Regulador de la Denominació d’Origen Cabrales, han aïllat i identificat les millors i més resistents bacteris làctics presents en la producció de Cabrales.\nEn una altra recerca paral·lela, els investigadors han aïllat també les millors floridures, “tan importants com els bacteris, en el sentit que són responsables de l’aspecte final del formatge, el seu sabor i l’aroma”, assenyala Maig. “Investigadors i Consell Regulador esperen que també la floridura pugui produir-se de forma comercial en el futur”, afegeix el CSIC.\nfermentació leche-ca maduración-ca mohos-ca


Ajornam un dia l'estrena de "Baalconing" a causa de la le...\nAjornam un dia l'estrena de "Baalconing" a causa de la lesió d'un ballarí\nLes funcions seran el divendres 18 i el dissabte 19 de juny a les 19h\nD’aquesta manera, Baalconing s’estrenarà el divendres 18 de juny (també en streaming) i repetirà funció el dissabte 19. Ambdues funcions seran a les 19 hores.\nLes persones que tenien localitats adquirides per al dia 17 podran canviar les entrades per qualsevol de les dues funcions previstes. I en el cas que no puguin venir a cap de les dues funcions rebran el reemborsament de l’import de l’entrada.\nBaalconing és un muntatge coreogràfic que compta també amb altres llenguatges escènics, des del text a la videocreació. Està interpretat per Yeinner Chicas, Elena Susilla, Kiko López, Mariona Jaume, Catalina Carrasco (autora i directora) i Gaspar Morey. L’escenografia és d'Ana Garay i Isi Ponce; el vestuari, de Guillem Suau; la il·luminació, de Miquel Llull; i la música, de Kiko Barrenengoa, Juanmi Bosch i Ginés Fernández.


‘Mens sana’ (Jordi Llovet)\nDos o tres mesos amb la ciutadania tancada a casa donen per a molt des del punt de vista de la propaganda i la didàctica de qualsevol cosa. Com que la gent acaba fent sempre allò que es converteix en tòpic i en opinió comuna, no costa res induir-la a una activitat o una altra. Hauria estat l’avinentesa perfecta per moure el públic a determinades activitats a què no estan avesats. En comptes d’això, i deixant a banda les bones recomanacions per no encomanar-se ni contagiar als altres l’actual malaltia universal, els mitjans de comunicació ens han mogut a fer una activitat que, per ella mateixa, la gent hauria practicat igualment, perquè té un gran prestigi, i molt consolidat: l’esport -paraula anglesa; en català correcte, deport.\nTV3 parla de “gent activa” i de “gent responsable” tot al·ludint a aquesta pràctica, com si no pogués haver-hi cap altra activitat al món i cap altra responsabilitat que bellugar el cos o exercitar-lo. Més encara, aquests dies es veu un espot publicitari, a totes hores, que acaba d’animar el personal del país a aquesta mena de divertissement (Pascal): “Apunta’t a l’esport”.\nTota aquesta propaganda podria haver anat per un altre costat, agafar un altre biaix: el cultural i espiritual, en comptes del que es limita a la nostra matèria corporal. Per exemple: “Apunta’t a la lectura”. ¿Per ventura no és llegir una activitat? ¿No és cert, tal com llegim als clàssics llatins, començant per Ciceró ( Els deures, Fundació Bernat Metge), que llegir és una pràctica que, entre altres virtuts, fa que un ciutadà actuï amb més gran sentit de la responsabilitat en el si del seu país, la ciutat o la vila? Sens dubte. Ara que ja es pot entrar en una llibreria -a Catalunya en queden poques, ¿ quid fecisti nobis, Joaquim Molas?-, ¿no es podria haver fet una propaganda iterativa sobre el poder espiritual, reconfortant, balsàmic i tot, de la lectura? ¿No hi ha a les llibreries la poesia de Carner -malaguanyat al país nostre per culpa dels patriotes més encegats i tota la colla de minyons i minyones de muntanya que s’han posat a escriure darrerament-, la prosa de Joaquim Ruyra, els documents notarials de Josep Pla, la prosa extraordinària de Josep Maria de Sagarra?\nAra que havia sorgit la possibilitat d’estimular la lectura, ve TV3 i surt -com si fos cap novetat o signifiqués cap profit per a l’harmonia del cos social- amb la cançó de sempre. I el cos serà cada dia més sa, però la ment més insana.


Extradiran a Espanya el presumpte autor de la mort d'Eva Bou - À Punt\nExtradiran a Espanya el presumpte autor de la mort d'Eva Bou\nJosé Luis Gallego va fugir a l'Argentina després de matar, presumptament, la seua parella a Borriol.\nDesprés de dos mesos fugit de la justícia, la policia argentina, en col·laboració amb agents de la Guàrdia Civil de Castelló, el va detindre\n11 de gener 2019 - 00:20\nEl Consell de Ministres ha aprovat demanar l'extradició de José Luis Gallego Sánchez, el presumpte assassí de la seua parella, Eva Bou, amb qui vivia a Borriol (Plana Alta).\nDes que la dona va ser trobada morta a sa casa, Gallego va passar a convertir-se en un dels principals sospitosos. Amb antecedents penals per violència masclista en una relació anterior, van emetre contra ell una orde de crida i cerca internacional, perquè estava en parador desconegut.\nDesprés de dos mesos fugit de la justícia espanyola, al mes de novembre la policia argentina, en col·laboració amb agents de la Guàrdia Civil de Castelló, el va detindre a la localitat de Posadas, al nord-est de l’Argentina, i va passar a complir la presó preventiva dictada des d'Espanya.\nAra, en un termini de 45 dies, el trasllat a Madrid hauria de ser efectiu. Des d'allí el duran a Castelló, on el jutjaran pel presumpte crim de violència de gènere.


viatge cap a les subtileses del Contact Improvisació / Temps i confiances – tragantDansa\nINTENSIUS – ESTIU ’18\nviatge cap a les subtileses del Contact Improvisació\namb Leilani Weiss\ndel 3 al 7 Juliol\n10% dte pels alumnes matriculats\nEn cada moment, la dansa juga amb el temps; diferent, delicat i elàstic. Intentarem entrar en connexió amb una qualitat de presència que ens permeti reconèixer i respectar la creativitat natural i els temps d’aquesta dansa compartida. Donarem valor a la confiança que nodreix la comunicació i obre possibilitats en la dansa.\nPer a mi, el ‘Contact Improvisation’ és font inspiradora per la creativitat i treball artístic, així com una clau de lectura del món y la vida. La seva pràctica m’omple de felicitat i satisfacció. El meu treball busca despertar la pròpia recerca en qui participa de les meves classes, oferint la possibilitat d’una pràctica atenta i disciplinada, de gran profunditat i diversió.\nLeilani Weiss (Xile / Itàlia)\nLeilani ha estat involucrada en el ‘Contact Improvisation’ en els últims 20 anys, practicant, ensenyant i continuament aprenent d’aquesta pràctica.\nEs co – fundadora i directora artística de la Central de Movimiento Company a Itàlia. Ha actuat i ensenyat Contact Improvisation i Tango Argentino, desenvolupant-se i investigant tant el Contact Improvisation com el Contacttango.\nLeilani organitza l’ Italian Contact Festival i Lunati Contact Improvisation Events.\nHa ofert classes i actuat a Latino Amèrica, USA i al voltant d’Europa.


La Safor i la Vall d’Albaida milloraran els seus espais educatius municipals amb 3,5 milions d’euros d’inversió | Valencia Extra\nLa Safor i la Vall d’Albaida milloraran els seus espais educatius municipals amb 3,5 milions d’euros d’inversió\nMaria Josep Amigó: “Són ajudes que es reparteixen seguint exclusivament criteris objectius, com hem fet a la Diputació des del 2015, i tots els centres municipals d’educació reglada rebran aquestes subvencions”\nLes comarques de la Safor i la Vall d’Albaida percebran durant els propers dos anys una inversió de quasi 3,5 milions d’euros per a millorar i condicionar els centres educatius de titularitat municipal gràcies als plans d’inversió en educació que desenvolupa la Diputació de València. Aquests fons es distribuiran a través del nou Pla de Millora d’Espais Educatius Municipals bianual que desenvoluparà la corporació provincial durant 2018 i 2019, i també mitjançant la segona fase del Pla Municipal de Manteniment d’Escoles que es durà a terme enguany.\n“A la Diputació som molt conscients del gran esforç que han fet aquests anys els ajuntaments per a mantenir els seus centres educatius, per això a través d’aquests dos plans, des de la Diputació dediquem un pressupost inèdit a la educació pública i els recolzem”, així ho ha afirmat la vicepresidenta, Maria Josep Amigó, durant la presentació d’aquests dos plans a Gandia.\nLa vicepresidenta de la Diputació ha estat acompanyada en aquest acte per l’alcaldessa de Gandia, Diana Morant, i la regidora d’Eduació i vicealcaldessa, Lorena Milvaques. En ell, Amigó ha explicat les noves inversions en educació pública a alcaldes i regidors de les dos comarques, i ha detallat que amb el Pla de Millora d’Espais Educatius Municipals totes les escoletes infantils, conservatoris musicals i centres de formació per adults de titularitat municipal de les dos comarques rebran ajudes per a realitzar obres de condicionament i millora de les seues infraestructures.\nLa vicepresidenta ha explicat també que “són ajudes que es reparteixen seguint exclusivament criteris objectius, com hem fet a la Diputació des del 2015, i tots els centres municipals d’educació reglada rebran aquestes subvencions”.\nL’alcaldessa de Gandia, Diana Morant, ha indicat per la seua banda que aquestes ajudes “suposen una importantíssima ajuda econòmica que no sols ve a donar resposta a necessitats educatives, sinó que a més contribueix a dignificar l’educació pública entre els més menuts de Gandia per a que els xiquets i les xiquetes tinguen unes escoletes en condicions”.\nLa titular d’Educació i vicealcaldessa de Gandia, Lorena Milvaques, ha expressat també la seua satisfacció amb aquesta iniciativa educativa i ha expressat que “amb aquest nou pla d’actuació i millora a la nostra ciutat, el que fem és millorar els espais educatius i els centres educatius de la ciutat. Les ajudes ens permetran cobrir qüestions bàsiques de les escoletes com les reparacions de calderes i goteres, o el canvi de finestres per augmentar l’eficiència energètica”.\nEl nou Pla de Millora d’Espais Educatius Municipals 2018-2019 invertirà a la Safor i la Vall d’Albaida 2.508.000 euros per tal de millorar 66 centres municipals d’educació reglada. Amb aquest programa, les 45 escoletes infantils, 20 escoles d’adults i 1 conservatori musical municipals que hi ha a les dues comarques percebran cadascun una ajuda de 38.000 euros.\nEl Pla Municipal de Manteniment d’Escoles de 2018 destinarà 960.000 euros a 9 CEIPS de Barx, Bellreguard, Potries i Villalonga, a la Safor, i d’Aielo de Rugat, Bellús, Beniatjar, Benicolet i Ontinyent a la Vall d’Albaida. Amb aquestes ajudes, la Diputació complementa el Pla Edificant que desenvolupa la Conselleria d’Educació i col·labora en el finançament d’obres de millora de l’eficiència energètica dels centres que no s’inclouen al pla autonòmic, d’acord amb els criteris definits pel personal tècnic de la Conselleria.\nEl Pla de Millora d’Espais Educatius Municipals 2018-2019\nEl nou programa de la Diputació per al finançament de millores als espais educatius municipals comptarà amb un pressupost global de 10,3 milions d’euros i desenvoluparà un total de 270 actuacions en 160 municipis valencians: 169 a escoletes infantils, 13 a conservatoris musicals, i 88 a centres formatius d’adults. Durant el 2018 s’invertiran 6,4 milions d’euros que es destinaran als centres infantils, i al 2019 els 3,8 milions d’euros restants s’invertiran als conservatoris i les escoles d’adults.\nEl Pla Municipal de Manteniment d’Escoles 2018\nLa segona fase del pla que s’inicià al 2017 en col·laboració amb la Conselleria d’Educació comptarà amb un pressupost de 5.5 milions d’euros. El programa arribarà a 38 centres educatius d’infantil i primària de 34 pobles valencians per tal de millorar l’eficiència energètica d’aquells centres que no s’han acollit al Pla Edificant de la Conselleria.\nAquestes noves actuacions es sumen a les 44 intervencions realitzades durant el 2017 i suposen, en total, la millora de les condicions de més de 20.000 alumnes de 76 localitats. En els dos exercicis, el Pla Municipal de Manteniment d’Escoles haurà destinat 12,5 milions d’euros i haurà permés el condicionament de 82 centres públics d’educació.\nLa Diputació dedica 23 milions d’euros a l’educació pública\nA través d’aquests plans, des del 2017 la corporació provincial ha destinat 23 milions d’euros a la millora dels centres educatius públics valencians. Al final de la legislatura, s’hauran realitzat 352 actuacions en centres educatius en un total de 180 municipis de les comarques valencianes. Amb això, dos de cada tres municipis hauran rebut de la Diputació una inversió específica per a millora dels centres educatius.\nL'alcalde d'Ontinyent presenta als veïns de Sant Josep les obres que invertiran 289.000 euros en reurbanitzar el carrer Salvador Tormo


Teixidors acollirà demà l'emissió en directe de l'especial 'Empresa en temps de COVID-19' promogut per la Cecot i Rac1 - CECOT\nFils per teixir - Teixidors John Pawson\nFotografia primer pla d'una persona teixint - Teixidors John Pawson\nFotografia de l'espai de telers i persones teixint - Teixidors John Pawson\nAbad: “el que perseguim des de la Cecot amb aquest programa especial del No ho sé és reconèixer el valor empresarial català i continuar reivindicant el paper essencial de l’empresa a la societat.”\nEl programa, més enllà de tractar l’impacte de la pandèmia a diferents sectors d’activitat, compta amb la col·laboració d’entitats que s’han significat pel seu compromís amb el desenvolupament sostenible com Port de Barcelona, l’Asseguradora de Mútua Terrassa i Integral Car, concessionari Kia.\nDemà dijous 19 de novembre l’espai de Teixidors a Terrassa acollirà l’emissió en directe d’un programa especial del No ho sé de Rac1 dedicat a ‘l’Empresa en context de COVID-19’. Un programa especial, dirigit i presentat per la periodista Agnès Marqués, i que ha impulsat la patronal Cecot gràcies a la col·laboració de Port de Barcelona, l’Asseguradora de Mútua Terrassa i Integral Car, concessionari Kia.\nEl programa recollirà les veus de representants empresarials de diferents sectors d’activitat com ara Cristina Escudé, presidenta de Cecot Comerç; Antonio Martínez, president del Gremis de Transports i Logística de Catalunya; Carlos Garriga, president de la Federació Empresarial del Metall; Antoni Abad, president de la Cecot; Jordi Parera, president de Mútua Terrassa; Santi Sans, gerent d’Integral Car concessionari Kia, Xavier Queralt, president de la Fundació Antiga Caixa Terrassa-Teixidors, Enric Mangas, president de la Unió Catalana d’Hospitals, Mercè Conesa, presidenta de Port de Barcelona i Genís Roca, expert en transformació digital a les empreses i president de RocaSalvatella.\n“Davant d’una situació tan inesperada com ho és una pandèmia i després de vuit mesos des del primer estat d’alarma, des de la Cecot insistim encara més a reivindicar el paper essencial de l’empresa a la societat”, explica Antoni Abad, president de la Cecot, “i molt especialment aquest any que el teixit empresarial està fent front a dues pandèmies, la sanitària i l’econòmica”. Per la patronal catalana, el No ho sé del dijous esdevindrà un espai-altaveu per parlar sobre l’esforç que estan fent els autònoms, pimes i plantilles per sobreposar-se a l’impacte de la COVID-19, així com posar en valor el paper i la funció del teixit empresarial dins la societat. I és aquest darrer aspecte el que fonamenta que l’emissió del programa es realitzi des de l’espai de l’empresa social Teixidors a Terrassa, que forma part del grup Fundació Antiga Caixa Terrassa, actualment presidida per Xavier Queralt, també membre del Comitè Executiu de la Cecot.\nTeixidors és un projecte que es dedica a la producció manual de mantes, plaids i xals d’alta qualitat, confeccionats amb telers tradicionals de fusta com els del s. XIX, que qualificats treballadors amb discapacitat intel·lectual fan servir amb expertesa per produir peces úniques teixides a mà, que són reconegudes i comercialitzades arreu del món. Un projecte que entén la sostenibilitat com un concepte mediambiental i també social.\n“A la Cecot no entenem el creixement econòmic sense el compromís del teixit empresarial amb la societat. Un compromís sostingut en el temps, que malgrat la situació de COVID-19 es manté per tal de garantir un desenvolupament sostenible de les economies i del planeta”, afirma Antoni Abad, president de la Cecot. És una visió comú al nostre teixit associatiu i al d’organitzacions amb les que mantenim una relació institucional i amb qui compartim valors com la sostenibilitat, el medi ambient o el benestar de les persones. És el cas de Port de Barcelona o Kia Integral Car amb l’aposta per l’electrificació de la mobilitat i la descarbonització de l’economia o Mútua Terrassa amb la seva dilatada trajectòria de benefici social i de compromís verd ”.\nSobre “Teixidors” - una empresa social terrassenca que triomfa arreu del món\nDes de la seva fundació el 1983, "Teixidors" és un projecte tèxtil, social i respectuós amb el medi ambient que treballa per la inclusió sociolaboral de les persones amb discapacitat intel·lectual. Els seus teixidors són persones expertes i qualificades que produeixen peces teixides a mà d’altíssima qualitat, reconegudes i comercialitzades internacionalment.\n"Teixidors" és una empresa social del grup Fundació Antiga Caixa Terrassa que vol traslladar el missatge de que la sostenibilitat no és només una qüestió mediambiental sinó que és un concepte global que contempla qüestions socials, com la total integració social de les persones o l’aposta per un consum responsable.\nLa Fundació Antiga Caixa Terrassa té com a fins fundacionals la inclusió de persones amb discapacitat intel·lectual (Fupar i Teixidors), l’atenció a la gent gran (La Llar) i l’acció cultural (Centre Cultural Terrassa).


'Mal d'escola', el llibre d'un professor que arrasa a França\n'Mal d'escola', el llibre d'un professor que arrasa a França0\n719 24/09/2008, 17:49 | 3cat24\nDurant molts anys, l'escriptor Daniel Pennac també va impartir classes de Secundària a la capital francesa. Va ser un professor brillant que, a més, es va fer famós després que el seu assaig sobre la lectura, "Com una novel·la", es va convertir en un èxit de vendes mundial.\nPerò, durant la seva etapa com a estudiant, Pennac va tenir més en comú amb els nois víctimes del fracàs escolar que no amb l'enginyós professor que els vol treure del forat. Pennac explica el seu desastrós periple acadèmic a "Mal d'escola". El llibre ha arrasat a França, potser perquè el seu autor sap dosificar, com pocs, l'assaig més acadèmic amb els records autobiogràfics. Entre aquests últims, la narració del miracle: com s'ho va fer aquell col·leccionista de suspensos per convertir-se en professor de literatura. Un professor, per cert, obsedit a fer aprendre textos de memòria als seus alumnes.


Xavi Passarrius: “Si competim així, farem coses” - Diari de Santa Coloma\nXavi Passarrius: “Si competim així, farem coses”\n27/10/2015 – Malgrat quedar eliminat de la Copa del Rei, l’entrenador del Catgas Energia destaca la millora que ha mostrat l’equip en relació a l’últim partit de lliga.\nAl Ciudad de Tudela es tornaria a veure una versió compacta del FS Garcia. El conjunt de Xavi Passarrius cauria amb honors (3-2), quedant-se a un pas d’assolir les segones semifinals de la Copa del Rei de la seva llarga història.\n“Era un partit que havia de servir per recuperar sensacions. Hem fet un inici molt bo, amb dues o tres contres clares, però després el joc s’ha igualat”, destacava el tècnic colomenc un cop confirmada la derrota contra Aspil Vidal Ribera Navarra.\nSense cap dubte, l’entrenador del Catgas extreu “bones conclusions” del partit i deixa clar que l’equip “farà coses si competeix com avui”.\n“Hem arribat al descans amb tot bastant ajustat. Després, el partit s’ha mogut i ha arribat l’expulsió de Corvo. He de dir que estic molt orgullós de l’equip, perquè jugar sense un futbolista com el Carlos no és fàcil”, valorava Xavi Passarrius, ja de camí de tornada cap a Santa Coloma.\n“Hem reaccionat molt bé, controlant el partit i disposant de dues o tres ocasions molt clares al segon pal que no s’han pogut aprofitar”, afegia el tècnic\nSegons Passarrius, la segona targeta groga vista per Carlos Corvo limitaria molt l’equip a nivell d’energia. “Físicament, defensar amb un jugador menys et trastoca molt. L’expulsió ens ha arribat molt aviat a la segona part. Restava molt partit, però hem sabut donar la volta a aquesta situació”, reconeixia el tècnic del Catgas.\nQuan es perd sempre “és difícil estar content”, tot i que l’equip colomenc s’ha d’obligar a fer una anàlisi més enllà del resultat. “Ara ens hem de quedar amb la sensació de poder centrar-nos en la lliga. Si t’eliminen en primera ronda, a priori pots descansar més. Ara que les semifinals estaven tan a prop, un sempre hi vol arribar, encara que hagi de viure més setmanes complicades”, afirmava per acabar Xavi Passarrius.\nArticle anteriorLa ruta de la Copa s’acaba a Tudela (3-2)\nArticle següentCórrer per una causa justa